Kleuter se familie geskok deur moordenaar se ‘belaglike vonnis’Argieffoto Regter James Yekiso het Hansen tot vyf jaar tronkstraf gevonnis. Hansen is in Desember skuldig bevind aan moord en aanranding met die doel om ernstig te beseer, nadat sy haar stiefseun, Gershwin Isaacs, so erg mishandel het dat hy ná drie maande in haar sorg dood is. Gershwin se ma, Catherine Wannenburg, se oë het vol trane geskiet toe die vonnis uitgelees is. “Vyf jaar is baie min vir iemand wat ŉ kind aangerand en doodgemaak het,” het sy gesê. Beredine Isaacs, Gershwin se tannie, was ook geskok oor die “belaglike vonnis”. “Ons het foto’s van die kind se liggaam gesien. Sy hande was geswel van die aanranding, daar het bloed by sy oor uitgekom en selfs op die dag van sy begrafnis was daar nog merke aan sy gesig,” het sy gesê. ‘n Emosionele Wannenburg se stem het gebewe toe sy gesê het sy dink heeltyd aan haar seun en verlang die heel meeste na hom op sy verjaarsdag en oor Kersfees. Megan Blows, die staatsaanklaer, het Donderdagoggend weer van die getuienis gedurende die verhoor aan die hof voorgelê. Sy het die hof gevra om die grusame foto’s van die seuntjie se liggaam te onthou, asook die getuienis van die dokter wat hom by die Rooikruis Kinderhospitaal behandel het, wanneer daar oor ŉ vonnis besluit word. Gershwin het in Maart 2004 by sy pa en Hansen, sy stiefma, gaan bly, omdat sy biologiese ma nie finansieel na hom kon omsien nie. Hy is in Mei dood weens herhaalde aanranding deur Hansen. Prof. Sebastian van As, wat Gershwin behandel het, het gesê die beserings waarmee die seuntjie in die hospitaal opgeneem is, kon nie gebeur het omdat hy geval het, soos Hansen beweer het nie. Hansen is in boeie by die hofsaal uitgelei. Sy kan na drie en ŉ half jaar weer vrygelaat word, wanneer sy twee derdes van haar vonnis uitgedien het.